12.

U dijelu četvrtom glavi III. poglavlju 1. dodaje se sljedeći odjeljak: „Odjeljak 4. Kriteriji prihvatljivosti za neutržive dužničke instrumente osigurane prihvatljivim kreditnim potraživanjima Članak 107.a Prihvatljiva vrste imovine 1. Prihvatljiva vrsta imovine su dužnički instrumenti u okviru definicije neutrživih dužničkih instrumenata osiguranih prihvatljivim kreditnim potraživanjima iz članka 2. stavka 70.a. 2. Neutrživi dužnički instrumenti osigurani prihvatljivim kreditnim potraživanjima moraju imati nepromjenjivi, bezuvjetni iznos glavnice i strukturu kupona koja je u skladu s kriterijima navedenim u članku 63. Skup za pokriće mora sadržavati samo kreditna potraživanja za koja su na raspolaganju: (a) posebni obrasci za dostavljanje podataka na razini pojedinačnog kredita za neutržive dužničke instrumente osigurane prihvatljivim kreditnim potraživanjima; ili (b) obrasci za dostavljanje podataka na razini pojedinačnog kredita za vrijednosne papire osigurane imovinom u skladu s člankom 73. 3. Odnosna kreditna potraživanja su ona odobrena dužnicima osnovanim u državi članici čija je valuta euro. Inicijator mora biti druga ugovorna strana Eurosustava osnovana u državi članici čija je valuta euro, a izdavatelj mora steći kreditno potraživanje od inicijatora. 4. Izdavatelj neutrživih dužničkih instrumenata osiguranih prihvatljivim kreditnim potraživanjima mora biti subjekt posebne namjene osnovan u državi članici čija je valuta euro. Strane koje sudjeluju u transakciji, osim izdavatelja, dužnika odnosnih kreditnih potraživanja i inicijatora, moraju biti osnovane u EGP-u. 5. Neutrživi dužnički instrumenti osigurani prihvatljivim kreditnim potraživanjima moraju biti nominirani u eurima ili u jednoj od prijašnjih valuta država članica čija je valuta euro. 6. Nakon što izvrši pozitivnu procjenu, Eurosustav odobrava strukturu neutrživih dužničkih instrumenata osiguranih prihvatljivim kreditnim potraživanjima kao prihvatljiv kolateral Eurosustava. 7. Mjerodavno pravo koje se primjenjuje na neutržive dužničke instrumente osigurane prihvatljivim kreditnim potraživanjima, inicijatora, dužnike, te prema potrebi jamce odnosnih kreditnih potraživanja, sporazume o odnosnim kreditnim potraživanjima i sve sporazume koji osiguravaju izravan ili neizravan prijenos odnosnih kreditnih potraživanja od strane inicijatora na izdavatelja, jest pravo države u kojoj je izdavatelj osnovan. 8. Neutrživi dužnički instrumenti osigurani prihvatljivim kreditnim potraživanjima moraju ispunjavati uvjete o mjestu izdavanja i postupcima namire kao što je utvrđeno u člancima 66. i 67. Članak 107.b Nepodređenost u odnosu na neutržive dužničke instrumente osigurane prihvatljivim kreditnim potraživanjima Neutrživi dužnički instrumenti osigurani prihvatljivim kreditnim potraživanjima ne smiju dovesti do prava na glavnicu i/ili kamatu koja su podređena pravima imatelja drugih dužničkih instrumenata istog izdavatelja. Članak 107.c Zahtjevi kreditne kvalitete Neutrživi dužnički instrumenti osigurani prihvatljivim kreditnim potraživanjima moraju udovoljavati zahtjevima kreditne kvalitete Eurosustava kako je utvrđeno u ovom dijelu četvrtom glavi III. poglavlju 2. odjeljku 3. Članak 107.d Stjecanje odnosnih kreditnih potraživanja od strane izdavatelja Izdavatelj mora steći skup odnosne imovine od inicijatora na način koji Eurosustav smatra ‚pravom prodajom’ ili koja je jednaka ‚pravoj prodaji’ koja je ovršiva u odnosu na bilo koju treću osobu i koja je izvan dosega inicijatora i njegovih vjerovnika, također u slučaju inicijatorove insolventnosti. Članak 107.e Zahtjevi za transparentnost za neutržive dužničke instrumente osigurane prihvatljivim kreditnim potraživanjima 1. Neutrživi dužnički instrumenti osigurani prihvatljivim kreditnim potraživanjima moraju ispunjavati zahtjeve za transparentnost na razini strukture neutrživih dužničkih instrumentata osiguranih prihvatljivim kreditnim potraživanjima i na razini odnosnih pojedinih kreditnih potraživanja. 2. Na razini strukture neutrživih dužničkih instrumenata osiguranih prihvatljivim kreditnim potraživanjima, iscrpne informacije o ključnim podacima o transakciji za neutržive dužničke instrumente osigurane prihvatljivim kreditnim potraživanjima, kao što su podaci o stranama koje sudjeluju u transakciji, sažetak ključnih strukturnih obilježja, sažeti opis kolaterala te uvjeti neutrživih dužničkih instrumenata osiguranih prihvatljivim kreditnim potraživanjima bit će javno dostupni. Eurosustav može, tijekom svoje procjene zatražiti svu dokumentaciju o transakcijama i pravnim mišljenjima koje smatra potrebnim, od bilo koje treće osobe koju smatra bitnom, uključujući, ali ne ograničavajući se na izdavatelja i/ili inicijatora. 3. Na razini odnosnih pojedinih kreditnih potraživanja, sveobuhvatni i standardizirani podaci na razini pojedinačnih kredita o skupu odnosnih kreditnih potraživanja moraju se staviti na raspolaganje u skladu s postupcima utvrđenim u Prilogu VIII., osim u odnosu na učestalost izvještavanja i prijelazno razdoblje. Kako bi neutrživi dužnički instrumenti osigurani prihvatljivim kreditnim potraživanjima bili prihvatljivi, sva odnosna kreditna potraživanja moraju biti homogena, tj, izvješćivanje o njima mora biti moguće korištenjem jedinstvenog obrasca za dostavljanje podataka na razini pojedinačnog kredita. Eurosustav može odrediti da neutrživ dužnički instrument osiguran prihvatljivim kreditnim potraživanjima nije homogen nakon ocjene relevantnih podataka. 4. Podaci na razini pojedinačnog kredita dostavljaju se najmanje jednom mjesečno, najkasnije mjesec dana od krajnjeg datuma. Krajnji datum kada se podaci na razini pojedinačnog kredita moraju dostaviti jest posljednji kalendarski dan u mjesecu. Ako podaci na razini pojedinačnog kredita nisu dostavljeni ili ažurirani u roku od mjesec dana od krajnjeg datuma, neutrživi dužnički instrument osiguran prihvatljivim kreditnim potraživanjima prestaje biti prihvatljiv. 5. Zahtjevi u vezi s kvalitetom podataka koji se primjenjuju za vrijednosne papire osigurane imovinom, primijenit će se i za posebne obrasce za dostavljanje podataka na razini pojedinačnog kredita za neutržive dužničke instrumente osigurane prihvatljivim kreditnim potraživanjima. Neće se primjenjivati prijelazno razdoblje kako bi neutrživi dužnički instrument osiguran prihvatljivim kreditnim potraživanjima postigao najnižu prihvatljivu ocjenu kvalitete podataka na razini pojedinačnog kredita. 6. Pri procjeni prihvatljivosti Eurosustav uzima u obzir: (a) svaki propust dostavljanja podataka; i (b) koliko često pojedina polja s podacima na razini pojedinačnog kredita ne sadržavaju smislene podatke. Članak 107.f Vrste prihvatljivih odnosnih kreditnih potraživanja 1. Svako odnosno kreditno potraživanje mora biti u skladu s kriterijima prihvatljivosti navedenim u dijelu četvrtom glavi III. poglavlju 1. odjeljku 1., u skladu s izmjenama utvrđenim u ovom članku. 2. Kako bi se osiguralo zasnivanje valjanog osiguranja za odnosna kreditna potraživanja, omogućavajući izdavatelju i imateljima neutrživih dužničkih instrumenata osiguranih prihvatljivim kreditnim potraživanjima brzo unovčenje tih potraživanja u slučaju nastanka statusa neispunjavanja obveze inicijatora, moraju biti ispunjeni zakonski uvjeti određeni u stavcima od 3. do 9.: (a) provjera postojanja odnosnih kreditnih potraživanja; (b) valjanost ugovora za mobilizaciju odnosnih kreditnih potraživanja; (c) potpuni učinak mobilizacije u odnosu na treće osobe; (d) nepostojanje ograničenja u vezi s prijenosom odnosnih kreditnih potraživanja; (e) nepostojanje ograničenja u vezi s realizacijom odnosnih kreditnih potraživanja; (f) nepostojanje ograničenja u vezi s bankovnom tajnom i povjerljivosti: Dodatne pojedinosti o posebnim značajkama nacionalnih pravnih sustava navedene su u odgovarajućoj nacionalnoj dokumentaciji nacionalnih središnjih banaka. 3. Nacionalna središnja banka države u kojoj je inicijator osnovan, nadzorna tijela ili vanjski revizori, provode jednokratnu provjeru postupaka koje koristi inicijator za dostavu informacija o postojanju odnosnih kreditnih potraživanja Eurosustavu. 4. Nacionalna središnja banka države u kojoj je inicijator osnovan, poduzima najmanje sve sljedeće korake kako bi provjerila postojanje odnosnih kreditnih potraživanja koja su mobilizirana kao kolateral: (a) obvezna je, najmanje tromjesečno dobiti pisanu potvrdu od inicijatora kojom inicijatori potvrđuju: i. postojanje odnosnih kreditnih potraživanja (ovu potvrdu moguće je zamijeniti uzajamnim provjerama informacija koje se čuvaju u središnjim registrima kredita, ako oni postoje); ii. usklađenost odnosnih kreditnih potraživanja s kriterijima prihvatljivosti koje primjenjuje Eurosustav; iii. da se odnosna kreditna potraživanja neće istodobno upotrebljavati kao kolateral u korist neke treće osobe i da druga ugovorna strana neće mobilizirati ta odnosna kreditna potraživanja kao kolateral za Eurosustav ili za bilo koju treću osobu; iv. da će inicijator obavijestiti odgovarajući NSB najkasnije tijekom sljedećeg radnog dana o svakom događaju koji bitno utječe na vrijednost kolaterala odnosnih kreditnih potraživanja, posebno o prijevremenoj, djelomičnoj ili ukupnoj otplati, smanjenju vrijednosti ili značajnoj promjeni uvjeta odnosnih kreditnih potraživanja; (b) NSB države u kojoj se inicijator nalazi ili odgovarajući središnji registri kredita, nadležna tijela za nadzor banaka ili vanjski revizori, obavljaju nasumične provjere kvalitete i točnosti pisane potvrde inicijatora, dostavljanjem fizičke dokumentacije ili putem posjeta na licu mjesta. Provjerene informacije u odnosu na svako odnosno kreditno potraživanje moraju obuhvatiti najmanje značajke koje utvrđuju postojanje i prihvatljivost odnosnih kreditnih potraživanja. Za inicijatore sa sustavima zasnovanim na internim rejtinzima (sustav IRB) koji su odobreni od strane ECAF-a, provode se dodatne provjere procjene kreditne kvalitete odnosnih kreditnih potraživanja koje uključuju provjere vjerojatnosti nastanka statusa neispunjavanja obveza (PD) u odnosu na dužnike kreditnih potraživanja koja osiguravaju neutržive dužničke instrumente osigurane prihvatljivim kreditnim potraživanjima koji se koriste u kreditnim operacijama Eurosustava; (c) za provjere koje sukladno članku 107.f stavku 3. ili članku 107.f stavku 4. točkama (a) ili (b) poduzima NSB države u kojoj se nalazi inicijator, nadzorna tijela, vanjski revizori ili središnji registri kredita, te oni koji poduzimaju te provjere ovlašteni su za obavljanje takvih istraga, prema potrebi temeljem ugovora ili u skladu s važećim nacionalnim zahtjevima. 5. Ugovor o prijenosu odnosnih kreditnih potraživanja izdavatelju ili ugovor o njihovoj mobilizaciji putem prijenosa, ustupanja potraživanja ili zaloga, važeći je između izdavatelja i inicijatora i/ili stjecatelja/primatelja ustupljenih prava/založnih vjerovnika, ovisno o slučaju, prema važećem nacionalnom pravu. Inicijator i/ili stjecatelj moraju ispuniti sve pravne formalnosti potrebne za osiguranje valjanosti ugovora i osiguranje važećeg izravnog ili neizravnog prijenosa odnosnih kreditnih potraživanja kao kolaterala, ovisno o slučaju. U odnosu na obavješćivanje dužnika, primjenjuje se sljedeće, ovisno o važećem nacionalnom pravu. (a) Ponekad mogu biti potrebni obavješćivanje dužnika ili registracija s javnim učinkom: i. prijenosa (izravnog ili neizravnog) odnosnih kreditnih potraživanja izdavatelju; ili ii. kada druge ugovorne strane kao kolateral mobiliziraju neutržive dužničke instrumente osigurane prihvatljivim kreditnim potraživanjima matičnom NSB-u kako bi se osigurala potpuna učinkovitost takvog prijenosa ili mobilizacije u odnosu na treće osobe; a posebno iii. radi osiguranja prava prednosti osiguranja izdavatelja (u odnosu na odnosna kreditna potraživanja) i/ili osiguranja prava prednosti matičnog NSB-a (u odnosu na neutržive dužničke instrumente osigurane prihvatljivim kreditnim potraživanjima koji se koriste kao kolateral) u odnosu na druge vjerovnike. U takvim slučajevima, tim zahtjevima za obavještavanje ili registraciju potrebno je udovoljiti: i. unaprijed ili u vrijeme stvarnog prijenosa odnosnih kreditnih potraživanja (izravnog ili neizravnog) izdavatelju; ili ii. u trenutku kada druge ugovorne strane mobiliziraju neutržive dužničke instrumente osigurane prihvatljivim kreditnim potraživanjima kao kolateral matičnom NSB-u. (b) Ako ex ante obavješćivanje dužnika ili registracija s javnim učinkom nije potrebna u skladu s točkom (a), kao što je određeno važećom nacionalnom dokumentacijom, zahtijeva se ex post obavješćivanje dužnika. Ex post obavješćivanje znači da se dužnik mora obavijestiti, kako je određeno važećom nacionalnom dokumentacijom, o prijenosu ili mobilizaciji odnosnih kreditnih potraživanja odmah nakon nastanka statusa neispunjavanja obveza ili sličnog kreditnog događaja kako je detaljnije opisano u važećoj nacionalnoj dokumentaciji. (c) Točke (a) i (b) su minimalni zahtjevi. Eurosustav može donijeti odluku da zahtijeva ex ante obavješćivanje ili registraciju i u situacijama osim onih gore navedenih, uključujući u slučaju instrumenata koji glase na donositelja. 6. Odnosna kreditna potraživanja moraju biti u potpunosti prenosiva i moraju se se moći prenijeti izdavatelju bez ograničenja. Ugovori o odnosnim kreditnim potraživanjima ili drugi sporazumi između inicijatora i dužnika ne smiju sadržavati nikakve ograničavajuće odredbe o prijenosu kolaterala. Sporazumi o odnosnim kreditnim potraživanjima ili drugi sporazumi između inicijatora i dužnika ne smiju sadržavati nikakva ograničenja u odnosu na realizaciju odnosnih kreditnih potraživanja, uključujući bilo kakva ograničenja u odnosu na oblik, vrijeme ili druge zahtjeve u vezi s realizacijom, tako da će Eurosustav biti u stanju realizirati kolateral neutrživih dužničkih instrumenata osiguranih prihvatljivim kreditnim potraživanjima. 7. Ne dovodeći u pitanje stavak 6., odredbe koje ograničavaju prijenos udjela sindiciranih kredita bankama, financijskim institucijama i tijelima koja su redovito uključena ili osnovana u svrhu izdavanja, kupnje ili ulaganja u kredite, vrijednosne papire ili drugu financijsku imovinu, ne smatraju se ograničenjem realizacije odnosnih kreditnih potraživanja. 8. Ne dovodeći u pitanje stavke 6. i 7., agent (eng. facility agent) za prikupljanje i raspodjelu plaćanja i upravljanje kreditom ne smatra se ograničenjem prijenosa i realizacije udjela sindiciranog kredita, pod sljedećim uvjetima: (a) ako je agent (eng. facility agent) kreditna institucija koja se nalazi u državi članici; i (b) odnos između odgovarajućeg člana sindikata i agenta (eng. facility agent) može biti prenesen uz udio sindiciranog kredita ili kao dio udjela sindiciranog kredita. 9. Inicijator i dužnik ugovorom utvrđuju da je dužnik bezuvjetno suglasan s dostavljanjem Eurosustavu, od strane inicijatora, izdavatelja i svake druge ugovorne strane koja mobilizira dužnički instrument osiguran prihvatljivim kreditnim potraživanjima, pojedinosti o tom odnosnom kreditnom potraživanju i dužniku, koje zahtijeva matični NSB u svrhu zasnivanja valjanog osiguranja naplate odnosnih kreditnih potraživanja i brze realizacije kreditnih potraživanja u slučaju nastanka statusa neispunjavanja obveza inicijatora/izdavatelja.”